Roquetes projecta el primer centre BTT de les Terres de l’Ebre.
‘Viu la muntanya’ és la nova marca turística de Roquetes, que vol potenciar actius tan importants com el Parc Natural dels Ports, la Via Verda del Baix Ebre i l’Observatori de l’Ebre. El regidor de Turisme, Joan Salvatella, ha explicat aquest dimecres que a Roquetes hi ha encara molt de camí per recórrer des del punt de vista turístic, i que per això acaben d’impulsar el nou web roquetesturisme.cat. Durant una entrevista a Canal 21 Ebre, Salvatella ha remarcat que un dels principals objectius és evitar que els turistes passin de llarg quan van de camí al massís del Port, i beneficiar així sectors com la restauració, el turisme rural o el comerç local. D’altra banda, el regidor de Turisme ha avançat alguna de les actuacions que tenen pensades per atraure més visitants a la població. Es tracta de la senyalització turística de la carretera del Port, però també de la creació d’un centre BTT que es podria ubicar a la zona del pavelló de Roquetes, a tocar de la Via Verda i molt a prop també de l’Observatori de l’Ebre. De fet, seria el primer de les Terres de l’Ebre i el segon centre BTT de la demarcació de Tarragona. Salvatella també ha dit que esperen que la pujada al Port d’una de les etapes de la Volta hagi servit de gran anunci publicitari de Roquetes. De fet, el regidor de Turisme de Roquetes ha assenyalat que cada vegada hi ha més gent que se sent atreta per aquesta ruta cicloturista.